Folkerettsrådgiver

Folkerettsrådgiver er en betegnelse eller stillingstittel for en jurist som gir råd om folkerettslige problemstillinger. Det er en tittel eller funksjonell betegnelse som er brukt i mange lands militærvesen, sentrale myndigheter og innen ulike andre statlige, internasjonale og private organisasjoner, herunder bistands- og menneskerettsorganisasjoner. Det er også en egen stillingskode i staten i Norge, brukt i Utenriksdepartementet (stillingskode 1536). I Utenriksdepartementet rangerer stillingen over seniorrådgiver, og tilsvarer lovrådgiver i Justisdepartementet og Finansdepartementet, og brukes dermed for erfarne folkerettsjurister. Folkerettsrådgiver er imidlertid internasjonalt en svært bred betegnelse, som kan brukes om alt fra en regjerings viktigste rådgiver i folkerettsspørsmål, til mer vanlige jurister tidligere i karrieren som jobber i forsvaret, for organisasjoner eller lignende med folkerettslige spørsmål. Tittelen er i Norge også brukt i organisasjoner som f.eks. Redd Barna. Mer generelt kalles en jurist som spesialiserer seg på folkerett folkerettsjurist, som i Norge er beskyttet tittel fordi den inneholder den beskyttede tittelen «jurist». Folkerettsjurist er en bredere betegnelse og kan brukes om både akademikere og jurister som jobber i anvendte sammenhenger; folkerettsrådgiver er derimot typisk en betegnelse på en folkerettsjurist som jobber med folkerett i en anvendt sammenheng, f.eks. innen diplomati, militærvesen eller humanitære organisasjoner.

Fotnoter

Referanser 

Juridiske beskjeftigelser